Imtella' Settembru 11, 2021 Rapport: Claire Preca Taroum Binja antika fil-Buskett se tiġi rranġata biex isservi ta' mużew interattiv li l-pubbliku jkun jista' jżur biex jitgħallem dwar it-tkabbir tad-dwieli f'Malta, iż-żoni għall-vitikultura, il-produzzjoni tal-inbid u aspetti oħra relatati ma' dan is-settur. Il-proġett ta' restawr għandu jwassal għal apprezzament ikbar lejn il-vitikultura u l-enoloġija. Il-Ministru għall-Agrikoltura Anton Refalo ħabbar il-bidu tar-restawr fuq binja antika fiċ-Ċentru Nazzjonali għall-Vitikultura u l-Enoloġija tal-Buskett. F'dan iċ-ċentru se jiġu investiti €200,000 fuq sentejn biex jibda jservi ta' mużew interattiv fejn il-pubbliku li jżuru jkun jista' jżid l-għarfien dwar it-tkabbir tad-dwieli f'Malta, fuq il-produzzjoni tal-inbid u dak kollu li b'xi mod huwa marbut ma' dan is-settur. Marco Dimech, Assistent Direttur tad-Direttorat tal-Agrikoltura, qal li din is-sena tħawlet vinja ġdida fiċ-ċentru u tlaqqmet b'10 varjetajiet Maltin. "Dan iċ-ċentru se jkun mgħammar b'bosta affarijiet fosthom ħa jkun hemm makkinarju li kien jintuża fil-qedem biex iservi ta' mużew. Fl-istess ħin kemm l-istudenti kif ukoll in-nies li jiġu jkunu jistgħu jaraw b'mod awdjoviżiv u b'mod interattiv il-proċess tal-vinifikazzjoni u l-uniċità li għandna fit-territorju Malti biex dak li jkun ikun iżjed jista' japprezza dak li huwa tagħna". Il-Ministru Refalo qal li meta jitlesta x-xogħol il-post ikun sit ta' promozzjoni permanenti għas-settur tal-vitikultura u l-enoloġija u jkompli jsaħħaħ dak li sar fl-aħħar snin permezz tal-kampanja 'Wines of Distinction'. "Dan iċ-ċentru mistenni jitlesta fi żmien sentejn, għandu diversi skopijiet bl-ewwel waħda li nagħtu branding għal inbejjed ta' distinzjoni tagħna, it-tieni skop huwa li nagħmlu riċerka u innovazzjoni, it-tielet biex iservi ta mużew u li jservi ta' one stop shop u s-servizzi jkunu kollha hawnhekk". Il-Ministru Refalo temm jgħid li dan il-proġett jenfasizza l-impenn tal-Gvern f'dan is-settur. Il-proġett kollu mistenni jitlesta f'sentejn.